钦定古今图书集成/明伦汇编/官常典/第249卷 > 《致齐王冏笺》挚虞
## 钦定古今图书集成/明伦汇编/官常典/第249卷 > 《致齐王冏笺》挚虞

武帝问华：“谁可托后事者？” 对曰：“明德至亲，莫如齐王攸。” 微为忤旨。后华诛，攸子冏辅政，虞致笺于冏，冏表求通议。

间于张华殁后，入中书省，得华先帝时《答诏本草》。先
帝问华可以辅政持重，付以后事者，华答：“明德至亲，
莫如先王，宜留以为社稷之镇。”其忠良之谋，款诚之
言，信于幽冥，没而后彰。与苟且随时者，不可同世而
论也。议者有责华以愍怀太子之事，不抗节廷争，当
此之时，谏者必得违命之死。先圣之教，死而无益者，
“不以责人。”故晏婴齐之正卿，不死崔杼之难；季札吴
之宗臣，不争顺逆之理。理之尽而无所施者，固圣教
之所不责也。